## Zakon o izmjenama i dopunama Zakona o energiji

### NN 76/2007 (23.7.2007.), Zakon o izmjenama i dopunama Zakona o energiji

# HRVATSKI SABOR

2399

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ENERGIJI

Proglašavam
Zakon o izmjenama i dopunama Zakona o energiji, kojega je Hrvatski sabor donio
na sjednici 6. srpnja 2007. godine.

Klasa:
011-01/07-01/67

Urbroj: 71-05-03/1-07-2

Zagreb,
13. srpnja 2007.

Predsjednik

**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O ENERGIJI

Članak 1.

U
Zakonu o energiji (»Narodne novine«, br. 68/01. i
177/04.), u članku 3. točka 3. mijenja se i glasi:

»3.
distributor kućanskih uređaja – trgovac na malo ili
druga pravna ili fizička osoba koja prodaje, iznajmljuje, nudi u najam na
otplatu ili izlaže radi prodaje kućanske uređaje krajnjim korisnicima,«.

Iza
točke 3. dodaje se nova točka 4. koja glasi:

»4.
dobavljač kućanskih uređaja – proizvođač, njegov ovlašteni zastupnik
registriran u Republici Hrvatskoj, uvoznik ili druga pravna ili fizička osoba
koja stavlja kućanski uređaj na tržište u Republici Hrvatskoj,«.

Dosadašnja
točka 4., koja postaje točka 5., mijenja se i glasi:

»5.
energetski subjekt – pravna ili fizička osoba koja obavlja jednu ili više
energetskih djelatnosti i ima dozvolu za obavljanje energetskih djelatnosti,«.

U
dosadašnjoj točki 5., koja postaje točka 6., iza riječi: »plin,« dodaje se
riječ: »biogorivo,«.

Dosadašnje
točke 6. do 19. postaju točke 7. do 20.

U
dosadašnjoj točki 20., koja postaje točka 21., riječi: »ukapljeni naftni plin«
zamjenjuju se riječima: »miješani ukapljeni naftni plin«.

Dosadašnja
točka 21. postaje točka 22.

U
dosadašnjoj točki 22., koja postaje točka 23., riječi: »energetski subjekt
koji« zamjenjuju se riječima: »energetski subjekt ili druga pravna ili fizička
osoba koja«, a iza riječi: »toplinsku energiju« dodaju se riječi: »na
visokoučinkovit način«.

Dosadašnje
točke 23. do 26. postaju točke 24. do 27.

Iza
dosadašnje točke 27., koja postaje točka 28., dodaje se nova točka 29. koja
glasi:

»29.
proizvodnja plina – proizvodnja, isporuka i prodaja plina, isključujući
proizvodnju prirodnog plina,«.

Dosadašnje
točke 28. do 31. postaju točke 30. do 33.

Iza
dosadašnje točke 31., koja postaje točka 33., dodaje se točka 34. koja glasi:

»34.
kućanski uređaji – hladnjaci i ledenice te njihove kombinacije, perilice
rublja, sušilice rublja i njihove kombinacije, električne pećnice, perilice
posuđa, klimatizacijski uređaji, električni izvori svjetla napajani direktno iz
mreže te zagrijači vode i spremnici tople vode.«

Članak 2.

U
članku 13. stavak 1. mijenja se i glasi:

»(1)
Dobavljači kućanskih uređaja, koji za svoj rad koriste energiju, dužni su u
tehničkoj dokumentaciji kućanskih uređaja navesti količinu energije koja se
troši u propisanim uvjetima rada.«

Iza
stavka 1. dodaju se novi stavci 2. i 3. koji glase:

»(2)
Dobavljač kućanskih uređaja dužan je:

–
distributoru kućanskih uređaja osigurati oznaku
energetske učinkovitosti i informacijski list,

–
osigurati tehničku dokumentaciju i na zahtjev nadležnog inspektora dati je na
uvid u razumnom roku.

(3)
Distributor kućanskih uređaja dužan je na kućanski
uređaj, koji je u prodavaonicama izložen radi prodaje, vidljivo istaknuti oznaku
energetske učinkovitosti, a ako se kućanski uređaj prodaje na način koji ne
omogućuje kupcu kućanskih uređaja uvid u informacijski list, dužan je osigurati
da se kupac kućanskih uređaja prije kupnje kućanskih uređaja upozna s podacima
s oznake energetske učinkovitosti.«

U
dosadašnjim stavcima 2. i 3., koji postaju stavci 4. i 5., riječ: »proizvod«
zamjenjuje se riječima: »kućanski uređaj« u odgovarajućem padežu.

Članak 3.

U
članku 14. stavku 2. riječi: »registar projekata obnovljivih izvora energije i kogeneracije« zamjenjuju se riječima: »registar projekata i
postrojenja za korištenje obnovljivih izvora energije i kogeneracije
te povlaštenih proizvođača«.

Članak 4.

Članak
15. mijenja se i glasi:

»(1)
Energetske djelatnosti, u smislu ovoga Zakona, jesu:

1.
proizvodnja električne energije,

2.
prijenos električne energije,

3.
distribucija električne energije,

4.
opskrba električnom energijom,

5.
organiziranje tržišta električnom energijom,

6.
proizvodnja plina,

7.
isporuka i prodaja prirodnog plina iz vlastite proizvodnje,

8.
dobava plina,

9.
skladištenje prirodnog plina,

10.
transport prirodnog plina,

11.
distribucija plina,

12.
upravljanje terminalom za ukapljeni prirodni plin (UPP),

13.
opskrba plinom,

14.
proizvodnja toplinske energije,

15.
distribucija toplinske energije,

16.
opskrba toplinskom energijom,

17.
proizvodnja biogoriva,

18.
proizvodnja naftnih derivata,

19.
transport nafte naftovodima i drugim nespomenutim oblicima transporta iz točke
21. ovoga stavka,

20.
transport naftnih derivata produktovodima i drugim
nespomenutim oblicima transporta iz točke 21. ovoga stavka,

21.
transport nafte, naftnih derivata i biogoriva
cestovnim vozilom,

22.
trgovina na veliko naftnim derivatima,

23.
trgovina na malo naftnim derivatima,

24.
skladištenje nafte i naftnih derivata,

25.
trgovina na veliko ukapljenim naftnim plinom (UNP),

26.
trgovina na malo ukapljenim naftnim plinom (UNP),

27.
trgovanje, posredovanje i zastupanje na tržištu energije.

(2)
Pod energetskom djelatnošću iz stavka 1. točke 11. ovoga članka razumijeva se i
distribucija miješanog ukapljenog naftnog plina, isparenog ukapljenog naftnog
plina, gradskog plina, bioplina i plina iz biomase,
ako se te vrste plina mogu tehnički i sigurno distribuirati kroz distribucijski
sustav plinovoda.

(3)
Pod energetskom djelatnošću iz stavka 1. točke 13. ovoga članka razumijeva se i
opskrba miješanim ukapljenim naftnim plinom, isparenim ukapljenim naftnim plinom,
gradskim plinom, bioplinom i plinom iz biomase, ako
se te vrste plina mogu tehnički i sigurno distribuirati kroz distribucijski
sustav plinovoda.«

Članak 5.

U
članku 16. stavku 1. riječi: »Energetski subjekti« zamjenjuju se riječima:
»Pravne i fizičke osobe«.

U
stavku 3. iza točke 3. dodaje se nova točka 4. koja glasi:

»4.
trgovina na malo ukapljenim naftnim plinom (UNP),«.

Dosadašnje
točke 4. i 5. postaju točke 5. i 6.

Članak 6.

U
članku 17. stavku 1. u uvodnoj rečenici iza riječi: »pravnoj« dodaju se riječi:
»i fizičkoj«.

Točka
6. mijenja se i glasi:

»6.
čiji članovi uprave, odnosno druge njima odgovorne osobe u pravnoj osobi nisu
bili u posljednjih pet godina pravomoćno osuđeni za kazneno djelo protiv
gospodarstva, odnosno fizičkoj osobi koja u posljednje tri godine nije
pravomoćno osuđena za kazneno djelo protiv gospodarstva.«

Stavak
2. briše se.

Dosadašnji
stavci 3. do 5. postaju stavci 2. do 4.

Članak 7.

U
članku 20. stavku 2. riječi: »skladištenje prirodnog plina, transport prirodnog
plina, distribucija prirodnog plina, opskrba prirodnim plinom tarifnih kupaca«
zamjenjuju se riječima: »dobava plina, skladištenje prirodnog plina, transport
prirodnog plina, distribucija plina, upravljanje terminalom za ukapljeni
prirodni plin (UPP), opskrba plinom tarifnih kupaca«.

Članak 8.

U
članku 21. dodaje se stavak 2. koji glasi:

»(2)
Iznimno, odredba stavka 1. ovoga članka ne primjenjuje se na energetski subjekt
koji za tarifne kupce obavlja energetsku djelatnost proizvodnje toplinske
energije, energetsku djelatnost distribucije toplinske energije ili energetsku
djelatnost opskrbe toplinskom energijom, u dijelu koji se odnosi na odvojeno
vođenje poslovnih knjiga i sastavljanje financijskih izvješća za te energetske
djelatnosti, nego se za te energetske djelatnosti vode posebne poslovne knjige
i sastavljaju financijska izvješća odvojeno od drugih djelatnosti.«

Članak 9.

Iza
članka 23. dodaje se članak 23.a koji glasi:

»Članak
23. a

Vlada
Republike Hrvatske, na prijedlog Ministarstva, koje je pribavilo mišljenje
Agencije, jednom godišnje daje izvješće o stanju sigurnosti opskrbe energijom i
očekivanim potrebama za energijom koje sadrži:

–
pogonsku sigurnost mreže,

–
predviđanje bilance proizvodnje i potrošnje za iduće petogodišnje razdoblje,

–
očekivano stanje sigurnosti opskrbe za idućih pet do 15 godina od datuma
izvješća,

–
investicijske namjere operatora prijenosnog sustava i drugih subjekata u
prijenosnu mrežu/transportni sustav (za koje su takve namjere poznate) za
idućih pet ili više godina koje će obuhvatiti i izgradnju prekograničnih
vodova,

–
načela upravljanja zagušenjima u mreži u skladu s međunarodnim pravilima,

–
postojeći i planirani vodovi prijenosne mreže/transportnog sustava,

–
očekivani razvoj proizvodnje, opskrbe, prekograničnih razmjena i potrošnje,
uzimajući u obzir mjere upravljanja potrošnjom i

–
područne, nacionalne i europske ciljeve održivosti razvoja, uključujući
međunarodne projekte.«

Članak 10.

U
članku 25. stavku 2. podstavku 2. iza riječi: »poticanje« dodaju se riječi:
»proizvodnje energije iz«.

U
stavku 3. podstavku 3. iza riječi: »poticanje« dodaju se riječi: »proizvodnje
energije iz«.

Članak 11.

U
članku 26. stavku 1. podstavak 5. briše se.

U
dosadašnjem podstavku 6., koji postaje podstavak 5., riječ: »prirodnog« briše
se.

Dosadašnji
podstavak 7. postaje podstavak 6.

Iza
dosadašnjeg podstavka 8., koji postaje podstavak 7., dodaje se novi podstavak
8. koji glasi:

»–
upravljanje terminalom za ukapljeni prirodni plin (UPP),«

Podstavak
9. mijenja se i glasi:

»opskrbe
plinom tarifnih kupaca,«.

Iza
stavka 1. dodaje se novi stavak 2. koji glasi:

»(2)
Primjenom Tarifnog sustava iz stavka 1. podstavka 5. ovoga članka određuje se i
cijena distribucije miješanog ukapljenog naftnog plina, isparenog ukapljenog
naftnog plina, gradskog plina, bioplina i plina iz
biomase, ako se te vrste plina mogu tehnički i sigurno distribuirati kroz
distribucijski sustav plinovoda, a primjenom Tarifnog sustava iz stavka 1.
podstavka 9. ovoga članka određuje se i cijena opskrbe miješanim ukapljenim
naftnim plinom, isparenim ukapljenim naftnim plinom, gradskim plinom, bioplinom i plinom iz biomase, ako se te vrste plina mogu
tehnički i sigurno distribuirati kroz distribucijski sustav plinovoda.«

Dosadašnji
stavci 2. do 5. postaju stavci 3. do 6.

Članak 12.

U
članku 28. stavku 1. podstavak 3. briše se.

Dosadašnji
podstavak 4., koji postaje podstavak 3., mijenja se i glasi:

»–
opskrbu plinom tarifnih kupaca,«.

Dosadašnji
podstavci 5. do 8. postaju podstavci 4. do 7.

Dosadašnji
podstavak 9., koji postaje podstavak 8., mijenja se i glasi:

»–
distribuciju plina,«.

Iza
dosadašnjeg podstavka 10., koji postaje podstavak 9., dodaje se novi podstavak
10. koji glasi:

»–
upravljanje terminalom za ukapljeni prirodni plin (UPP),«.

U
stavku 2. druga rečenica briše se.

Iza
stavka 2. dodaju se novi stavci 3. i 4. koji glase:

»(3)
Prijedlog Ministarstvu za promjenu visine tarifnih stavki u tarifnim sustavima
iz stavka 1. ovoga članka može podnijeti energetski subjekt za obavljanje čijih
djelatnosti se primjenjuje tarifni sustav ili Agencija.

(4)
Ministarstvo je dužno na prijedlog za promjenu visine tarifnih stavki iz stavka
3. ovoga članka koji je podnio energetski subjekt za obavljanje čijih
djelatnosti se primjenjuje tarifni sustav pribaviti mišljenje Agencije, a na
prijedlog za promjenu visine tarifnih stavki koji je podnijela Agencija
zatražiti mišljenje energetskog subjekta za obavljanje čijih djelatnosti se
primjenjuje tarifni sustav.«

Dosadašnji
stavci 3. do 5. postaju stavci 5. do 7.

Članak 13.

U
članku 31. stavku 2. iza riječi: »energetski objekti,« dodaju se riječi:
»uključujući i posude pod tlakom unutar energetskih objekata,«.

U
stavku 3. riječi: »Državnog zavoda za normizaciju i mjeriteljstvo« zamjenjuju
se riječima: »hrvatskog nacionalnog normirnog
tijela«.

Članak 14.

U
članku 35. stavku 1. točka 3. mijenja se i glasi:

»3.
ne vodi poslovne knjige i ne sastavlja financijska izvješća na način propisan
člankom 21. stavkom 1. i 2. ovoga Zakona,«.

U
stavku 1. točka 7. briše se.

Dosadašnje
točke 8. do 11. postaju točke 7. do 10.

Članak 15.

Iza
članka 36. dodaje se članak 36.a koji glasi:

»Članak
36. a

(1)
Novčanom kaznom u iznosu od 5.000,00 do 50.000,00 kuna kaznit će se za prekršaj
pravna osoba:

–
dobavljač kućanskih uređaja koji distributoru
kućanskih uređaja ne osigura oznaku energetske učinkovitosti ili ne osigura
tehničku dokumentaciju u razumnom roku (članak 13. stavak 2.),

–
distributor kućanskih uređaja koji ne istakne oznaku
energetske učinkovitosti ili ne omogući kupcu kućanskih uređaja prije kupnje
kućanskih uređaja upoznavanje s podacima s oznake energetske učinkovitosti
(članak 13. stavak 3.).

(2)
Za prekršaj iz stavka 1. ovoga članka kaznit će se fizička osoba novčanom
kaznom u iznosu od 5.000,00 do 15.000,00 kuna.

(3)
Za prekršaj iz stavka 1. ovoga članka kaznit će se i odgovorna osoba dobavljača
kućanskih uređaja, odnosno distributora kućanskih
uređaja novčanom kaznom u iznosu od 300,00 do 3.000,00 kuna.«

Članak 16.

Ovaj
Zakon stupa na snagu osmoga dana od dana objave u »Narodnim novinama«.

Klasa:
310-02/07-01/01

Zagreb,
6. srpnja 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Zakon, NN 76/2007-2399
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)